Бертолт Брехт
Въпроси на работник, който чете

Превод от немски: Надя Дакова, —

chitanka.info

Кой построи седмовратната Тива?

В книгите има безброй имена на крале.

Мигар кралете са мъкнали тежките камъни?

Няколко пъти е бил Вавилон разрушаван —

кой го издигал пак толкова пъти? В кои

домове в златосияйната Лима

мирно живели са тези, които

са изградили града?

И вечерта,

в тъмната вечер, когато стената китайска била

вече завършена, где са отишли зидарите?

И триумфалните арки във славния Рим

вредом се виждат. Но кой

ги построи? Над кого

са триумфирали римските цезари?

Тази Византия, в толкова песни възпята,

само дворци ли за своите хора е имала?

На Атлантида дори, легендарната,

когато морето в нощта я погълнало,

с рев господарите, вече удавници,

своите роби на помощ са викали.

Младият, горд Александър — той Индия бил покорил.

Сам ли?

Галите Цезар разбил.

Мигар потеглил на битка дори без готвач?

Филип Испански бил плакал, когато

потънала флотата. Други тогава

не са ли заплакали?

В Седемгодишната страшна война

вторият Фридрих победата грабнал. Но кой

грабнал победата с него?

Всяка страница — нова победа.

Кой за победния пир е наготвял?

През десет години — титан.

Кой е разноските плащал?

Много събития.

Много въпроси.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.